เบี้ยประกันสุขภาพคึกคักครึ่งปีโต2.2พันล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
3 ก.ย. 2553

โพสต์ทูเดย์ — เบี้ยประกันสุขภาพทั้งระบบเพิ่มขึ้น 20% ผู้เล่นรายใหม่ช่วยดันตลาด
นายสุวัฒน์ ฤกษ์สุจริต ผู้จัดการทั่วไป บริษัท ไทยประกันสุขภาพ เปิดเผยว่า ช่วง 6 เดือนแรกเบี้ยประกันสุขภาพทั้งระบบเพิ่มขึ้น 20% ซึ่งเป็นผลมาจากบริษัทประกันวินาศภัยรายใหม่เข้ามาร่วมวงขายประกันสุขภาพมากขึ้น ขณะที่ค่าสินไหมทดแทนด้านประกันสุขภาพทั้งระบบอยู่ประมาณ 6768% ของเบี้ยรับทั้งระบบซึ่งถือว่าสูง เนื่องจากมีการแข่งขันด้านราคาเพื่อขยายฐานลูกค้า
ทั้งนี้ 6 เดือนแรก บริษัทประกันวินาศภัยทั้งระบบมีเบี้ยประกันสุขภาพรวม 2,222 ล้านบาท มีการจ่ายค่าสินไหมทดแทน 1,004 ล้านบาท เพิ่มขึ้นจากงวดเดียวกันของปีก่อน 17.8% เมื่อเทียบกับสินไหมรวมทั้งระบบที่ลดลง 3.6%
อย่างไรก็ตาม สำหรับบริษัทไทยประกันสุขภาพมีขนาดของธุรกิจเล็กมีเบี้ยประกันปีละ 160 ล้านบาท แต่สามารถควบคุมอัตราส่วนทางการเงินให้อยู่ในระดับที่สูงกว่าบริษัทประกันสุขภาพขนาดใหญ่ และมีกำไรค่อนข้างดีด้วย โดย 8 เดือนแรกมีกำไรสุทธิแล้วประมาณ 9 ล้านบาท จากปี 2552 ทั้งปีมีกำไรประมาณ 10 ล้านบาท
ค่าสินไหมทดแทนลดลงจากปี 2552 ซึ่งอยู่ประมาณ 70% เหลือ 65% โดยการที่จะทำให้ค่าสินไหมทดแทนลดลงได้ในแต่ละ 1% ทำได้ยากมาก จะต้องยอมแลกกับการปล่อยลูกค้าบางกลุ่มไปให้กับคู่แข่งขันไป และ ต้องคำนึงถึงตำแหน่งแบรนด์ของบริษัทด้วย 
“ตอนนี้แบรนด์เรากลายเป็นว่า ขายสินค้าคุ้มครองสูงและราคาแพงไปแล้ว แต่ก็ได้ฐานลูกค้าอีกกลุ่มหนึ่งเข้ามาแทน ทำให้ค่าสินไหมทดแทนลดลงอยู่ในระดับที่น่าพอใจและมีกำไรดี” นายสุวัฒน์ กล่าว
นายสุวัฒน์ กล่าวว่า สำหรับ 6 เดือนแรก บริษัทมีเบี้ยรับรวมเพิ่มขึ้น 10% จากการขายผ่านตัวแทนบริษัทไทยประกันชีวิต ซึ่งมีผู้เข้ามาสมัครขายสินค้าของบริษัทแล้ว 1,200 คน มีฐานลูกค้าเข้ามาเดือนละ 200 กรมธรรม์ต่อเดือน คิดเป็นเบี้ยประกันเดือนละ 5 ล้านบาท และในครึ่งปีหลังนี้บริษัทได้ออกประกันคุ้มครองโรคมะเร็ง และ ประกันชดเชยรายได้ ออกมาทำตลาดลูกค้าเฉพาะกลุ่ม
"ปัจจุบันเรามีฐานะลูกค้าทั้งหมด 4 หมื่นราย แยกเป็นรายบุคคล 1 หมื่นราย และ ลูกค้าประกันกลุ่มอีก 3 หมื่นราย หรือ สัดส่วนคิดเป็น 35% ต่อ 65%"นายสุวัฒน์ กล่าว